WHA ปลื้มกำไรปี 60 ทุบสถิติ “ออลไทม์ไฮ” มั่นใจปีนี้โตต่อ ตั้งเป้าขายที่ดิน 1,400 ไร่
WHA ปลื้มกำไรปี 60 ทุบสถิติ “ออลไทม์ไฮ” หลังปรับราคาขายที่ดินเพิ่ม-มีกำไรจากขายสินทรัพย์เข้ากองรีท มั่นใจปีนี้โตต่อ สอดรับโครงการ EEC คืบหน้า พร้อมตั้งเป้าขายที่ดิน 1,400 ไร่
21 ก.พ. 2561

นางสาวจรีพร จารุกรสกุล ประธานเจ้าหน้าที่บริหารกลุ่ม บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA เปิดเผยถึงผลการดำเนินงานงวดปี 2560 สิ้นสุด ณ วันที่ 31 ธันวาคม 2560 ว่า บริษัทฯมีรายได้รวมและส่วนแบ่งกำไรจากการลงทุนในบริษัทและกิจการร่วมค้า 12,410 ล้านบาท ลดลงเมื่อเทียบกับงวดเดียวกันของปีก่อนที่มีรายได้รวมและส่วนแบ่ง  กำไรฯ ที่ 19,325 ล้านบาท
อย่างไรก็ตามกำไรสุทธิปรับตัวเพิ่มขึ้นอยู่ที่ 3,266 ล้านบาท เพิ่มขึ้น 13% เมื่อเทียบกับงวดเดียวกันของปีก่อน ที่มีกำไรสุทธิ  2,898 ล้านบาท ซึ่งสูงเป็นประวัติการณ์ตั้งแต่เข้าซื้อขายใน SET โดยมีอัตรากำไรสุทธิที่เพิ่มขึ้นจาก 15% ในปี 2559 เป็น 26% ในปี 2560

สำหรับปัจจัยสำคัญที่ทำให้กำไรสุทธิเพิ่มขึ้นมาจากความสมดุลของรายได้ประจำ (recurring income) คิดเป็นร้อยละ 49 ของรายได้รวม และอัตรากำไรขั้นต้นในการขายที่ดินในนิคมอุตสาหกรรมอยู่ในระดับที่สูงถึง 51% จากการปรับราคาขายที่ดินเพิ่มขึ้นอย่างต่อเนื่อง และการเพิ่มขึ้นอย่างมีนัยสำคัญของอัตรากำไรขั้นต้นในการขายทรัพย์สินเข้ากองทรัสต์ WHART มาอยู่ที่ 45% ในปีนี้ เนื่องจากการใช้เงินกู้ยืมจากสถาบันการเงินเพื่อซื้อทรัพย์สิน ซึ่งถือเป็นต้นทุนการเงินที่ต่ำกว่าการระดมทุนจากนักลงทุน
นอกจากนี้รายได้และอัตรากำไรขั้นต้นในธุรกิจสาธารณูปโภคเพิ่มสูงขึ้นกว่าปีก่อนเช่นกัน จากปริมาณการขายและให้บริการน้ำที่เพิ่มขึ้นตามความต้องการใช้น้ำจากโรงไฟฟ้าที่เริ่ม COD และการเพิ่มสัดส่วนการจำหน่ายน้ำประปาและน้ำอุตสาหกรรมซึ่งมีอัตรากำไรที่สูงกว่า  รวมถึงดอกเบี้ยจ่ายที่ลดลงอย่างมีนัยสำคัญมากกว่า 33%
นอกจากนี้บริษัทฯยังประสบความสำเร็จในการขายสินทรัพย์เพิ่มเติมเข้ากองทรัสต์ HREIT มูลค่า 1,590 ล้านบาท เมื่อวันที่ 4 มกราคม 2561 โดยจะรับรู้รายได้จากการขายในไตรมาสที่ 1 ของปีนี้อีกด้วย
ส่วนภาพรวมธุรกิจในปีนี้ยังคงได้รับปัจจัยบวกจากการขับเคลื่อนเศรษฐกิจในทุกภาคส่วนมากขึ้น และเมื่อสภานิติบัญญัติแห่งชาติ (สนช.) มีมติผ่านร่าง พ.ร.บ.เขตพัฒนาพิเศษภาคตะวันออก (อีอีซี) เมื่อวันที่ 8 กุมภาพันธ์ ที่ผ่านมา จะยิ่งสร้างความเชื่อมั่นให้กับนักลงทุนต่างประเทศเข้ามาลงทุนในประเทศไทยมากขึ้น เนื่องจาก WHA Group มีนิคมอุตสาหกรรมครอบคลุมในพื้นที่จังหวัดชลบุรี ระยอง และสระบุรี หรือคิดเป็นพื้นที่รวม 10,000 ไร่ ซึ่งสามารถรองรับการเติบโตของอุตสาหกรรมขนาดใหญ่ที่จะเข้ามาลงทุน
รวมถึงยังได้รับอนุมัติจากคณะกรรมการนโยบายการพัฒนาระเบียงเศรษฐกิจพิเศษภาคตะวันออกให้เป็นเขตส่งเสริมเพื่อกิจการอุตสาหกรรมเป้าหมาย จำนวน 9 แห่ง ซึ่งจะทำให้ได้รับประโยชน์ทางภาษีเพิ่มเติมสำหรับลูกค้า 10 อุตสาหกรรมกลุ่มเป้าหมาย และตอบโจทย์ยุทธ์ศาสตร์ด้านการลงทุนของนักลงทุนต่างประเทศได้เป็นอย่างดี  ทำให้ในปีนี้บริษัทฯตั้งเป้ายอดขายที่ดินไว้ที่จำนวน 1,400 ไร่